หน่วยฝนหลวง ช่วยทำฝนให้พื้นที่เกษตร เติมน้ำต้นทุน เพิ่มความชุ่มชื้นป่าพรุควนเคร็ง
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า กรมฝนหลวงและการบินเกษตร ยังคงร่วมกับกองทัพอากาศและกองทัพบก วางแผนช่วยเหลือพื้นที่การเกษตรและเพิ่มปริมาณน้ำเก็บกักให้แก่เขื่อนและอ่างเก็บน้ำ รวมถึงช่วยเพิ่มความชุ่มชื้นให้กับพื้นที่ป่าพรุทางภาคใต้เพื่อป้องกันการเกิดไฟไหม้ป่า สามารถเพิ่มปริมาณน้ำให้กับพื้นที่ลุ่มรับน้ำเขื่อนและอ่างเก็บน้ำจำนวน 17 แห่ง และพื้นที่ป่าพรุควนเคร็ง จังหวัดนครศรีธรรมราชสำหรับสภาพอากาศในวันนี้ จากข้อมูลของแผนที่อากาศผิวพื้น กรมอุตุนิยมวิทยา พบว่า มีหย่อมความกดอากาศต่ำเนื่องจากความร้อนปกคลุมบริเวณภาคตะวันออกเฉียงเหนือตอนบนของประเทศ ทำให้ประเทศไทยมีอุณหภูมิสูงขึ้น มีเส้นความกดอากาศสูงในระดับปานกลางแผ่ปกคลุมภาคตะวันออกเฉียงเหนือในช่วงเย็น ซึ่งจะส่งผลให้พื้นที่ภาคเหนือและภาคตะวันออกเฉียงเหนือมีอุณภูมิลดลงได้ ตลอดจนมีลมตะวันออกเฉียงใต้จากภาคตะวันออก และลมตะวันตกเฉียงใต้จากทางภาคใต้พัดผ่านเข้ามา จึงทำให้มีความชื้น เกิดฝนฟ้าคะนองและลมกระโชกแรงได้ โดยเป็นไปตามการคาดการณ์ของกรมอุตุนิยมวิทยาด้วย อย่างไรก็ตาม ยังส่งผลให้สภาพอากาศ จากการตรวจวัดของสถานีเรดาร์ฝนหลวงทั่วทุกภูมิภาค พบว่า มีบริเวณพื้นที่ภาคเหนือ ภาคกลาง ภาคตะวันออกเฉียงเหนือ และภาคตะวันออก เข้าเงื่อนไขการปฏิบัติการฝนหลวง ในช่วงเช้าของวันนี้ 6 หน่วยปฏิบัติการฝนหลวง จึงวางแผนขึ้นบินปฏิบัติการช่วยเหลือพื้นที่เป้าหมายต่างๆ ได้แก่ หน่วยฯ จังหวัดเชียงใหม่ ช่วยเหลือพื้นที่การเกษตร จังหวัดเชียงราย พะเยา เขื่อนแม่งัดสมบูรณ์ชล เขื่อนกิ่วคอหมา เขื่อนแม่กวงอุดมธารา อ่างเก็บน้ำขนาดกลางที่มีปริมาณน้ำต่ำกว่า 30% หน่วยฯ จังหวัดกาญจนบุรี ช่วยเหลือพื้นที่การเกษตร จังหวัดกาญจนบุรีและสุพรรณบุรี หน่วยฯ จังหวัดอุดรธานี ช่วยเหลือพื้นที่การเกษตร จังหวัดอุดรธานี สกลนคร และพื้นที่เขื่อนน้ำอูน หน่วยฯ จังหวัดบุรีรัมย์ ช่วยเหลือพื้นที่การเกษตร จังหวัดนครราชสีมา และหน่วยฯ จังหวัดจันทบุรี ช่วยเหลือพื้นที่การเกษตรและอ่างเก็บน้ำ จังหวัดจันทบุรี สระแก้วและจังหวัดฉะเชิงเทรา